‘Todo a la vez en todas partes’, ‘Mario Bros’ i ‘El triángulo de la tristeza’ arriben al cinema Tívoli en Pasqua
2025-07-24

El cinema Tívoli de Burjassot ha tancat una ambiciosa cartellera per a l’anomenada segona Pasqua, amb una programació que s’estendrà del divendres 14 al dilluns 17 d’abril, jornada festiva a València per ser Sant Vicent, i la qual inclourà tres títols diferents per a triar o, perquè no?, triar-los tots. Així, els amants del Seté Art, àvids de bon cinema, tindran a la seua disposició les pel·lícules Todo a la vez en todas partes, guanyadora de set Óscar en 2023; Súper Mario Bros: la película i El triángulo de la tristeza.

Todo a la vez en todas partes tindrà les seues projeccions en cinema Tívoli el divendres 14 i el dissabte 15 d’abril, a les 22.30 h. El film va donar la campanada en els Premis Oscars 2023, emportant-se un total de set estatuetes, incloent-hi la més preuada de Millor Pel·lícula; l’Oscar a la millor direcció per a Daniel Kwan i l’Oscar a la millor actriu per a Michelle Yeoh. La pel·lícula és una delirant comèdia d’acció ambientada en el multivers. La trama se situa quan una ruptura interdimensional altera la realitat. És llavors quan Evelyn (Michelle Yeoh), una immigrant xinesa als Estats Units, es veu embolicada en una aventura salvatge en la qual només ella pot salvar el món. Perduda en els mons infinits del multivers, aquesta heroïna inesperada haurà de canalitzar els seus nous poders per a lluitar contra els estranys i desconcertants perills del multivers mentre el destí del món penja d’un fil.

Com a proposta per a tota la família i per als nostàlgics dels videojocs dels 90, aterra en la pantalla gran una de les seues mítiques estreles. El lampista italià de Nintendo, Super Mario Bros, salta al cinema amb una divertida pel·lícula que es podrà gaudir a Burjassot, fins a huit sessions. Les passades tindran lloc el divendres 14, el dissabte 15, el diumenge 16 i el dilluns 17 d’abril, a les 17 h i a les 19.30 h. El punt de partida d’aquest univers creat per Nintendo mostra com Mario i el seu germà Luigi, lampistes de Brooklyn, són transportats per una misteriosa canonada fins a l’ocult i màgic món del Regne Xampinyó, on la Princesa Peach ha caigut presonera del malvat Rei Bowser. Els germans, per descomptat, faran el possible per a rescatar-la.

Per a completar el menú pascuero que ha preparat el cinema Tívoli, arriba també a la seua sala fosca El triángulo de la tristeza, corrosiva comèdia social que tindrà les seues projeccions el divendres 14, a les 22.30 h i el diumenge 16 d’abril, a les 19.30 h. Dirigida per Ruben Öslund, la pel·lícula és una punyent sàtira, carregada d’humor negre, sobre el món dels rics. En la trama, una parella de models són convidats a un iot en un creuer de luxe en el qual el capità, borratxo, es nega a eixir de la seua cabina. Per sort per a tots, una tempesta complicarà el viatge als elitistes navegants.

Les entrades per a gaudir de les millors estrenes al cinema local tenen un preu únic de 4 euros i es poden adquirir, telemàticament, a través d’aquest ENLLAÇ i també, presencialment, en la taquilla del Tívoli des de mitja hora abans de l’inici de cada sessió. Les pròximes pel·lícules que arribaran al cinema Tívoli són De Caperucita a Loba i la reposició de Super Mario Bros, del 21 al 23 d’abril.